C 146/40
SK
Úradný vestník Európskej únie
27.4.2023
4.13.
Sektor odpadových vôd má veľký potenciál stať sa továrňou na zdroje.
V EÚ už existujú čistiarne odpadových vôd, ktoré majú pozitívnu energetickú bilanciu vďaka technológiám na úsporu energie a výrobe energie z obnoviteľných zdrojov, napr. prostredníctvom anaeróbneho rozkladu čistiarenského kalu a následného využitia vyrobeného bioplynu (15).
Ďalším potenciálom je dvojité využitie oblastí čistiacich zariadení pokrytím fotovoltickými elektrárňami, ktoré by sa malo podporovať. 4.14.
Desať miliónov ľudí v EÚ stále nemá prístup k sanitácii.
Preto je vítané, že sa v návrhu od členských štátov vyžaduje, aby do roku 2027 zlepšili prístup k sanitácii, najmä pre zraniteľné a marginalizované skupiny, vrátane bezplatného poskytovania verejných toaliet.
Požiadavka by sa však mala posilniť tým, že sa od členských štátov bude vyžadovať, aby v ranom štádiu mestského plánovania zabezpečili prístup k sanitácii pre všetkých a zvážili cenovú dostupnosť a sociálny aspekt vodohospodárskych služieb.
To zahŕňa dlhý životný cyklus zariadení na zber a čistenie odpadových vôd a ich prirodzenú nepružnosť z hľadiska prispôsobenia alebo modernizácie. 4.15.
V záujme dosiahnutia cenovej dostupnosti vodohospodárskych služieb musia byť výnimky zo schém rozšírenej zodpovednosti výrobcu prísne obmedzené.
Výnimka pre výrobky uvádzané na trh v množstve menšom ako dve tony ročne by sa mala vypustiť, keďže niektoré látky sú majú účinok aj pri malých množstvách, a minimálne by sa malo objasniť, že dve tony sa vzťahujú na trh EÚ, a nie na národnú úroveň.
Malo by sa takisto zabezpečiť, aby sa rozšírená zodpovednosť výrobcu vzťahovala na online maloobchodníkov. 4.16.
Náklady na čistenie odpadových vôd tvoria významný podiel výdavkov za vodu, ale mnohí používatelia vody si neuvedomujú službu, ktorú čistenie odpadových vôd poskytuje, ani to, do akej miery je čistenie odpadových vôd v ich oblasti dobre vykonávané.
Nové ustanovenie o oznamovaní informácií verejnosti je preto vítané, pretože by zabezpečilo šírenie aktuálnych informácií o percentách vyčistených (a nevyčistených) odpadových vôd v danej oblasti, ako aj o množstve znečisťujúcich látok vypúšťaných čistiarňami komunálnych odpadových vôd a jednotlivými systémami, ako aj cez prepady z odľahčovacích komôr a odtokových vôd z miest.
V Bruseli 22. februára 2023 Predsedníčka Európskeho hospodárskeho a sociálneho výboru Christa SCHWENG
(15)
Pozri napríklad Marselisborg WWTP – from wastewater plant to power plant (Čistiareň odpadových vôd Marselisborg – od čistiarne odpadových vôd k elektrárni).